CELEX: 32020R0129
Language: el
Date: 2019-11-26 00:00:00
Title: Κατ’ εξουσιοδότηση κανονισμός (ΕΕ) 2020/129 της Επιτροπής της 26ης Νοεμβρίου 2019 σχετικά με την τροποποίηση του ορίου ευαισθησίας που ορίζεται στο σημείο 1 στοιχείο β) του παραρτήματος VII του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων

31.1.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 27/8
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/129 ΤΗΣ ΕΠΙΤΡΟΠΗΣ
         της 26ης Νοεμβρίου 2019
         σχετικά με την τροποποίηση του ορίου ευαισθησίας που ορίζεται στο σημείο 1 στοιχείο β) του παραρτήματος VII του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 (1), και ιδίως το άρθρο 9 παράγραφος 2,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 9 παράγραφος 1 στοιχείο α) του κανονισμού (ΕΕ) αριθ. 978/2012, μια δικαιούχος χώρα του συστήματος γενικευμένων προτιμήσεων (ΣΓΠ) μπορεί να επωφεληθεί από τις δασμολογικές προτιμήσεις που παρέχονται στο πλαίσιο του ειδικού καθεστώτος κινήτρων για την αειφόρο ανάπτυξη και τη χρηστή διακυβέρνηση, εάν θεωρείται ευάλωτη χώρα λόγω έλλειψης διαφοροποίησης και ανεπαρκούς ένταξής της στο διεθνές εμπορικό σύστημα, όπως ορίζεται στο παράρτημα VII του κανονισμού (ΕΕ) αριθ. 978/2012.
                  
               
                     (2)
                  
                  
                     Σύμφωνα με το σημείο 1 στοιχείο β) του παραρτήματος VII του κανονισμού (ΕΕ) αριθ. 978/2012, προκειμένου να θεωρηθεί μια χώρα ευάλωτη, οι εισαγωγές στην Ένωση προϊόντων που παρατίθενται στο παράρτημα IX από την εν λόγω χώρα θα πρέπει να αντιπροσωπεύουν λιγότερο από το όριο 6,5 % σε αξία επί του συνόλου των εισαγωγών στην Ένωση από τις δικαιούχους χώρες του ΣΓΠ, κατά μέσο όρο, κατά τα τρία τελευταία έτη.
                  
               
                     (3)
                  
                  
                     Σε κάθε τροποποίηση του καταλόγου των δικαιούχων χωρών του ΣΓΠ, ο κανονισμός (ΕΕ) αριθ. 978/2012 αναθέτει στην Επιτροπή την εξουσία να εκδίδει κατ’ εξουσιοδότηση πράξεις για την τροποποίηση του παραρτήματος VII με σκοπό την αναθεώρηση του ορίου ευαισθησίας που ορίζεται στο παράρτημα VII σημείο 1 στοιχείο β), ώστε να διατηρείται αναλογικά το ίδιο βάρος του ορίου ευαισθησίας ως προς τον προσδιορισμό του κατά πόσο θεωρούνται οι χώρες ευάλωτες, ανεξάρτητα από τις τροποποιήσεις του καταλόγου των δικαιούχων χωρών του ΣΓΠ. Σύμφωνα με το παράρτημα VII του κανονισμού (ΕΕ) αριθ. 978/2012, το βάρος του ορίου ευαισθησίας είναι η αξία επί του συνόλου των εισαγωγών στην Ένωση προϊόντων που παρατίθενται στο παράρτημα IX από όλες τις δικαιούχους χώρες του ΣΓΠ κατά μέσο όρο.
                  
               
                     (4)
                  
                  
                     Ο κατ’ εξουσιοδότηση κανονισμός (ΕΕ) 2015/602 της Επιτροπής (2) άλλαξε το όριο ευαισθησίας από 2 % σε 6,5 %, με εφαρμογή από την 1η Ιανουαρίου 2015.
                  
               
                     (5)
                  
                  
                     Ο κατάλογος των δικαιούχων χωρών του ΣΓΠ που περιλαμβάνεται στο παράρτημα II του κανονισμού (ΕΕ) αριθ. 978/2012 έχει τροποποιηθεί ουσιωδώς, καθώς είκοσι μία χώρες έχουν διαγραφεί, από την τελευταία αναθεώρηση του ορίου ευαισθησίας το 2015 έως την 1η Ιανουαρίου 2019. Ως εκ τούτου, είναι αναγκαίο να τροποποιηθεί το όριο ευαισθησίας που ορίζεται στο σημείο 1 στοιχείο β) του παραρτήματος VII του κανονισμού (ΕΕ) αριθ. 978/2012.
                  
               
                     (6)
                  
                  
                     Ως αποτέλεσμα των τροποποιήσεων του καταλόγου χωρών στο παράρτημα II του κανονισμού (ΕΕ) αριθ. 978/2012 από την τελευταία τροποποίηση του κριτηρίου ευαισθησίας το 2015 έως την 1η Ιανουαρίου 2019, οι συνολικές εισαγωγές στην Ένωση προϊόντων που παρατίθενται στο παράρτημα IX από όλες τις δικαιούχους χώρες του ΣΓΠ, κατά μέσο όρο, θα μειωθούν κατά 12,2 %. Ως εκ τούτου, η αύξηση του ορίου ευαισθησίας από 6,5 % σε 7,4 % από την 1η Ιανουαρίου 2019 θα διατηρήσει αναλογικά το ίδιο βάρος του ορίου ευαισθησίας όπως ορίζεται στο παράρτημα VII του κανονισμού (ΕΕ) αριθ. 978/2012.
                  
               
                     (7)
                  
                  
                     Προκειμένου να ληφθούν υπόψη οι ημερομηνίες έναρξης ισχύος των τροποποιήσεων του καταλόγου των χωρών στο παράρτημα II του κανονισμού (ΕΕ) αριθ. 978/2012 και ο αντίκτυπός του στον ευάλωτο χαρακτήρα των δικαιούχων χωρών, το εν λόγω όριο αρχίζει να ισχύει από την 1η Ιανουαρίου 2019,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα VII σημείο 1 στοιχείο β) του κανονισμού (ΕΕ) αριθ. 978/2012, το όριο «6,5 %» αντικαθίσταται από το όριο «7,4 %».
         
         
            Άρθρο 2
            Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Νοεμβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 303 της 31.10.2012, σ. 1.
         
            (2)  Κατ’ εξουσιοδότηση κανονισμός (ΕΕ) 2015/602 της Επιτροπής, της 9ης Φεβρουαρίου 2015, για την τροποποίηση του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου όσον αφορά το όριο ευαισθησίας που ορίζεται στο παράρτημα VII σημείο 1 στοιχείο β) του εν λόγω κανονισμού (ΕΕ L 100 της 17.4.2015, σ. 8).